\\\

**ด่วนที่สุด**

ที่ มท 0809.2/ว 135 สำนักงาน ก.อบต. ถนนนครราชสีมา เขตดุสิต กทม. 10๓๐0

1 ตุลาคม 2564

# เรื่อง แนวทางปฏิบัติเกี่ยวกับการบริหารงานบุคคล กรณีไม่มีนายกองค์การบริหารส่วนตำบล

# เรียน ประธานกรรมการพนักงานส่วนตำบล ทุกจังหวัด

อ้างถึง 1. คำสั่งหัวหน้าคณะรักษาความสงบแห่งชาติ ที่ 1/2557 เรื่อง การได้มาซึ่งสมาชิกสภาท้องถิ่นหรือ

ผู้บริหารท้องถิ่นเป็นการชั่วคราว ลงวันที่ 25 ธันวาคม 2557

2. ประกาศคณะรักษาความสงบแห่งชาติ ที่ 85/2557 เรื่อง การได้มาซึ่งสมาชิกสภาท้องถิ่นหรือผู้บริหาร

ท้องถิ่นเป็นการชั่วคราว ลงวันที่ 10 กรกฎาคม 2557

3. พระราชบัญญัติสภาตำบลและองค์การบริหารส่วนตำบล พ.ศ. 2537 และที่แก้ไขเพิ่มเติม

ด้วยคณะกรรมการการเลือกตั้งมีประกาศคณะกรรมการการเลือกตั้ง เรื่อง กำหนดให้มีการเลือกตั้งสมาชิกสภาองค์การบริหารส่วนตำบลและนายกองค์การบริหารส่วนตำบล ลงวันที่ 1 ตุลาคม 2564 กำหนดให้มีการเลือกตั้งสมาชิกสภาองค์การบริหารส่วนตำบลและนายกองค์การบริหารส่วนตำบล โดยให้จัดการเลือกตั้งสมาชิกสภาองค์การบริหารส่วนตำบลและนายกองค์การบริหารส่วนตำบลภายในหกสิบวันนับแต่วันที่คณะกรรมการการเลือกตั้งประกาศกำหนดให้มีการเลือกตั้ง เป็นผลให้นายกองค์การบริหารส่วนตำบลและสมาชิกสภาองค์การบริหารส่วนตำบลพ้นจากตำแหน่ง

สำนักงาน ก.อบต. ขอเรียนว่า เมื่อคณะกรรมการการเลือกตั้งได้มีประกาศกำหนดให้ มีการเลือกตั้งสมาชิกสภาองค์การบริหารส่วนตำบลและนายกองค์การบริหารส่วนตำบลแล้ว ตามมาตรา 14 และมาตรา 27 วรรคสอง แห่งพระราชบัญญัติสภาตำบลและองค์การบริหารส่วนตำบล (ฉบับที่ 7) พ.ศ. 2562 ในระหว่างที่ไม่มีนายกองค์การบริหารส่วนตำบล ให้ปลัดองค์การบริหารส่วนตำบลปฏิบัติหน้าที่ของนายกองค์การบริหารส่วนตำบลเท่าที่จำเป็นเป็นการชั่วคราวจนถึงวันประกาศผลการเลือกตั้งนายกองค์การบริหารส่วนตำบล ดังนั้น เพื่อให้การบริหารงานบุคคลขององค์การบริหารส่วนตำบลเป็นไปด้วยความเรียบร้อย จึงซักซ้อมแนวทางปฏิบัติเกี่ยวกับการบริหารงานบุคคลตามประกาศมาตรฐานทั่วไปหรือหลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบล ดังนี้

1. กรณีเป็นลักษณะงานประจำทั่วไปหรือการดำเนินการที่ประกาศมาตรฐานทั่วไปหรือหลักเกณฑ์และเงื่อนไขกำหนดให้ต้องดำเนินการ ให้ปลัดองค์การบริหารส่วนตำบลปฏิบัติหน้าที่ของนายกองค์การบริหารส่วนตำบลพิจารณาดำเนินการได้ ทั้งนี้ กรณีที่นายกองค์การบริหารส่วนตำบลหรือผู้ปฏิบัติหน้าที่ของนายกองค์การบริหารส่วนตำบลได้มีการดำเนินการเกี่ยวกับการบริหารงานบุคคลไว้ก่อนคณะกรรมการการเลือกตั้งได้ประกาศกำหนดให้มีการเลือกตั้งสมาชิกสภาองค์การบริหารส่วนตำบลและนายกองค์การบริหารส่วนตำบล ให้องค์การบริหารส่วนตำบลสามารถดำเนินการต่อไปได้

2. กรณีงานใดที่ต้องเป็นนโยบายของนายกองค์การบริหารส่วนตำบล หากไม่ดำเนินการก็ไม่เกิด ผลกระทบหรือเกิดผลเสียแก่ผู้ใด และองค์การบริหารส่วนตำบลไม่เสียประโยชน์ ให้ชะลอการดำเนินการไว้ก่อนจนกว่าจะมีผู้มาทำหน้าที่นายกองค์การบริหารส่วนตำบล เช่น การย้าย การโอน การรับโอนพนักงานส่วนตำบล การปรับปรุงตำแหน่ง การกำหนดตำแหน่งพนักงานส่วนตำบล หรือขอปรับระดับตำแหน่งบริหารที่มีอยู่เดิม ให้มีระดับสูงขึ้น ยกเว้น กรณีที่ต้องดำเนินการตามข้อ 1

/3. การคัดเลือก...

- 2 -

3. การคัดเลือกเพื่อเลื่อนและแต่งตั้งพนักงานส่วนตำบลตำแหน่งประเภททั่วไปและประเภทวิชาการให้ดำรงตำแหน่งในระดับที่สูงขึ้น กรณีที่ไม่มีการปรับปรุงระดับตำแหน่งสูงขึ้นให้องค์การบริหารส่วนตำบลดำเนินการได้ แต่จะได้รับการแต่งตั้งต้องได้รับความเห็นชอบจากคณะกรรมการพนักงานส่วนตำบลก่อน รวมถึงการต่อสัญญาจ้างพนักงานจ้างที่กำหนดให้ต้องได้รับความเห็นชอบจากคณะกรรมการพนักงานส่วนตำบลด้วย

สำหรับการแต่งตั้งพนักงานส่วนตำบลสายงานผู้บริหารจากบัญชีผู้ผ่านการสรรหาตำแหน่งสายงานผู้บริหารของคณะกรรมการกลางพนักงานส่วนตำบล หรือการแต่งตั้งผู้สอบแข่งขันได้จากบัญชีผู้ผ่านการสอบแข่งขันของคณะกรรมการกลางการสอบแข่งขันพนักงานส่วนท้องถิ่นให้ดำเนินการได้ โดยความเห็นชอบจากคณะกรรมการพนักงานส่วนตำบล

4. การประเมินผลการปฏิบัติงานของพนักงานส่วนตำบลและลูกจ้างประจำ กรณีไม่มีนายกองค์การบริหารส่วนตำบล

องค์การบริหารส่วนตำบลสามารถดำเนินการประเมินผลการปฏิบัติงานได้ ตามประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับการกำหนดหลักเกณฑ์และวิธีการประเมินผลการปฏิบัติงานของพนักงานส่วนตำบล พ.ศ. 2558 ลงวันที่ 24 ธันวาคม 2558 แก้ไขเพิ่มเติมถึง (ฉบับที่ 2) พ.ศ. 2563 ลงวันที่ 9 มีนาคม พ.ศ. 2563 ข้อ 10 วรรคสอง กำหนดให้กรณีไม่มีนายกองค์การบริหารส่วนตำบลให้ผู้กำกับดูแลขององค์การบริหารส่วนตำบล (นายอำเภอ) เป็นผู้ประเมินผลการปฏิบัติงาน ของปลัดองค์การบริหารส่วนตำบลหรือผู้ที่รักษาราชการแทนปลัดองค์การบริหารส่วนตำบล

5. การพิจารณาเลื่อนขั้นเงินเดือน ค่าจ้างของพนักงานส่วนตำบลและลูกจ้างประจำ กรณีไม่มีนายกองค์การบริหารส่วนตำบล

องค์การบริหารส่วนตำบลสามารถดำเนินการพิจารณาเลื่อนขั้นเงินเดือน และค่าจ้างของพนักงานส่วนตำบล และลูกจ้างประจำได้ เนื่องจากการพิจารณาเลื่อนขั้นเงินเดือน และค่าจ้าง เป็นการพิจารณาความดีความชอบ เพื่อสร้างขวัญ กำลังใจให้กับพนักงานส่วนตำบล และลูกจ้างประจำที่ปฏิบัติหน้าที่ของตน ด้วยความสามารถ และอุตสาหะจนก่อให้เกิดประโยชน์และผลดีแก่ทางราชการ โดยมีลักษณะเป็นภารกิจ ที่ต้องปฏิบัติเป็นประจำ ปีงบประมาณละ 2 ครั้ง ประกอบกับมีการกำหนดหลักเกณฑ์ ขั้นตอน และวิธีการไว้อย่างชัดเจนแล้ว ดังนั้น อาศัยอำนาจตามความในมาตรา 64 วรรคสี่ แห่งพระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติมถึง (ฉบับที่ 7) พ.ศ. 2562 บัญญัติว่า ในระหว่างไม่มีนายกองค์การบริหารส่วนตำบล ให้ปลัดองค์การบริหารส่วนตำบลปฏิบัติหน้าที่ของนายกองค์การบริหาร ส่วนตำบลเท่าที่จำเป็นได้เป็นการชั่วคราวจนถึงวันประกาศผลการเลือกตั้งนายกองค์การบริหารส่วนตำบล และประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับการกำหนดหลักเกณฑ์การเลื่อนขั้นเงินเดือนพนักงานส่วนตำบล พ.ศ. 2558 ลงวันที่ 24 ธันวาคม พ.ศ. 2558 และแก้ไขเพิ่มเติมถึง (ฉบับที่ 2) พ.ศ. 2561 ลงวันที่ 22 มิถุนายน พ.ศ. 2561

6. การพิจารณาเลื่อนขั้นเงินเดือนของปลัดองค์การบริหารส่วนตำบล กรณีไม่มีนายกองค์การบริหารส่วนตำบล

พระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติมถึง (ฉบับที่ 7) พ.ศ. 2562 มาตรา 60 บัญญัติว่า ให้นายกองค์การบริหารส่วนตำบลควบคุมและรับผิดชอบ ในการบริหารราชการขององค์การบริหารส่วนตำบลตามกฎหมาย และเป็นผู้บังคับบัญชาของพนักงาน ส่วนตำบลและลูกจ้างขององค์การบริหารส่วนตำบล และมาตรา 64 วรรคสี่ บัญญัติว่า ในระหว่างไม่มีนายกองค์การบริหารส่วนตำบล ให้ปลัดองค์การบริหารส่วนตำบลปฏิบัติหน้าที่ของนายกองค์การบริหารส่วนตำบล

/เท่าที่...

- 3 -

เท่าที่จำเป็นได้เป็นการชั่วคราวจนถึงวันประกาศผลการเลือกตั้งนายกองค์การบริหารส่วนตำบล และประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับการกำหนดหลักเกณฑ์การเลื่อนขั้นเงินเดือนพนักงานส่วนตำบล พ.ศ. 2558 ลงวันที่ 24 ธันวาคม พ.ศ. 2558 แก้ไขเพิ่มเติมถึง (ฉบับที่ 2) พ.ศ. 2561 ลงวันที่ 22 มิถุนายน พ.ศ. 2561 ข้อ 10 กำหนดให้ผู้บังคับบัญชาชั้นต้นเป็นผู้พิจารณาการเลื่อนขั้นเงินเดือน ของพนักงานส่วนตำบล สำหรับกรณีปลัดองค์การบริหารส่วนตำบลผู้พิจารณาการเลื่อนขั้นเงินเดือนกรณีปกติ คือ นายกองค์การบริหารส่วนตำบล เมื่อไม่มีนายกองค์การบริหารส่วนตำบลให้นำแนวทางปฏิบัติตามหนังสือกรมส่งเสริมการปกครองท้องถิ่น ที่ มท 0804.5/ว 1244 ลงวันที่ 19 มิถุนายน 2558 มาใช้โดยอนุโลม ที่กำหนดให้ผู้กำกับดูแลองค์การบริหารส่วนตำบล (นายอำเภอ) เป็นผู้พิจารณาการเลื่อนขั้นเงินเดือนของ ปลัดองค์การบริหารส่วนตำบล กรณีไม่มีนายกองค์การบริหารส่วนตำบล ประกอบกับกรณีดังกล่าว พระราชบัญญัติวิธีปฏิบัติราชการทางปกครอง พ.ศ. 2539 แก้ไขเพิ่มเติมถึง (ฉบับที่ 3) พ.ศ. 2562 มาตรา 13 (1) บัญญัติให้เจ้าหน้าที่ที่เป็นคู่กรณีเองไม่สามารถกระทำการพิจารณาทางปกครองได้ และมาตรา 20 บัญญัติให้ผู้บังคับบัญชาเหนือตนขึ้นไปชั้นหนึ่งตามมาตรา 14 และมาตรา 16 ให้หมายความรวมถึง ผู้ซึ่งกฎหมายกำหนดให้มีอำนาจกำกับหรือควบคุมดูแลสำหรับกรณีของเจ้าหน้าที่ที่ไม่มีผู้บังคับบัญชาโดยตรง ดังนั้น เมื่อพระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติมถึง (ฉบับที่ 7) พ.ศ. 2562มาตรา 90 บัญญัติให้นายอำเภอมีอำนาจกำกับดูแลการปฏิบัติหน้าที่ขององค์การบริหารส่วนตำบลให้เป็นไปตามกฎหมายและระเบียบข้อบังคับของทางราชการ ดังนั้น เมื่อไม่มีนายกองค์การบริหารส่วนตำบล บุคคลที่จะพิจารณาการเลื่อนขั้นเงินเดือนให้กับปลัดองค์บริหารส่วนตำบลจึงเป็นนายอำเภอ

7. การออกคำสั่งเลื่อนขั้นเงินเดือนพนักงานส่วนตำบล และค่าจ้างลูกจ้างประจำ กรณีไม่มีนายกองค์การบริหารส่วนตำบล

พระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติมถึง (ฉบับที่ 7) พ.ศ. 2562 มาตรา 60 บัญญัติว่า ให้นายกองค์การบริหารส่วนตำบลควบคุมและรับผิดชอบ ในการบริหารราชการขององค์การบริหารส่วนตำบลตามกฎหมาย และเป็นผู้บังคับบัญชาของพนักงานส่วนตำบลและลูกจ้างขององค์การบริหารส่วนตำบล และมาตรา 64 วรรคสี่ บัญญัติว่า ในระหว่างไม่มีนายกองค์การบริหารส่วนตำบล ให้ปลัดองค์การบริหารส่วนตำบลปฏิบัติหน้าที่ของนายกองค์การบริหารส่วนตำบลเท่าที่จำเป็นได้เป็นการชั่วคราวจนถึงวันประกาศผลการเลือกตั้งนายกองค์การบริหารส่วนตำบล ประกอบกับมาตรา 15 และมาตรา 25 วรรคเจ็ด แห่งพระราชบัญญัติระเบียบบริหารงานบุคคลส่วนท้องถิ่น พ.ศ. 2542 บัญญัติให้ การออกคำสั่งเกี่ยวกับการเลื่อนขั้นเงินเดือนให้เป็นอำนาจของนายกองค์การบริหารส่วนตำบล ดังนั้น กรณีไม่มี

นายกองค์การบริหารส่วนตำบล การออกคำสั่งเลื่อนขั้นเงินเดือนของพนักงานส่วนตำบล จึงเป็นอำนาจของ ปลัดองค์การบริหารส่วนตำบลปฏิบัติหน้าที่ของนายกองค์การบริหารส่วนตำบล

ทั้งนี้ ให้นำแนวทางการประเมินผลการปฏิบัติงานและการเลื่อนขั้นเงินเดือน ค่าจ้าง ของพนักงานส่วนตำบลและลูกจ้างประจำมาปรับใช้กับพนักงานจ้างขององค์การบริหารส่วนตำบลด้วย

8. การออกคำสั่งเลื่อนขั้นเงินเดือนของปลัดองค์การบริหารส่วนตำบล กรณีไม่มีนายกองค์การบริหารส่วนตำบล

องค์การบริหารส่วนตำบลสามารถดำเนินการออกคำสั่งเลื่อนขั้นเงินเดือนของปลัดองค์การบริหารส่วนตำบลได้ โดยให้นำแนวทางปฏิบัติตามหนังสือสำนักงาน ก.จ., ก.ท. และ ก.อบต. ที่ มท 0809.3/ว 24 ลงวันที่ 2 มิถุนายน 2560 มาใช้โดยอนุโลม

/9. การบริหารงาน...

- 4 -

9. การบริหารงานบุคคลครูและบุคลากรทางการศึกษาท้องถิ่น กรณีไม่มีนายกองค์การบริหารส่วนตำบล

พระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติมถึง (ฉบับที่ 7) พ.ศ. 2562 มาตรา 60 บัญญัติว่า ให้นายกองค์การบริหารส่วนตำบลควบคุมและรับผิดชอบ ในการบริหารราชการขององค์การบริหารส่วนตำบลตามกฎหมาย และเป็นผู้บังคับบัญชาของพนักงานส่วนตำบลและลูกจ้างขององค์การบริหารส่วนตำบล และมาตรา 64 วรรคสี่ บัญญัติว่า ในระหว่างไม่มีนายกองค์การบริหารส่วนตำบล ให้ปลัดองค์การบริหารส่วนตำบลปฏิบัติหน้าที่ของนายกองค์การบริหารส่วนตำบลเท่าที่จำเป็นได้เป็นการชั่วคราวจนถึงวันประกาศผลการเลือกตั้งนายกองค์การบริหารส่วนตำบล ดังนั้น การดำเนินการเกี่ยวกับการบริหารงานบุคคลครูและบุคลากรทางการศึกษาท้องถิ่น กรณีไม่มีนายกองค์การบริหารส่วนตำบล จึงเป็นอำนาจของปลัดองค์การบริหารส่วนตำบลปฏิบัติหน้าที่ของนายกองค์การบริหารส่วนตำบล ดังนี้

9.1 การแต่งตั้งคณะกรรมการพิจารณาเลื่อนเงินเดือนพนักงานครูและบุคลากรทางการศึกษาองค์การบริหารส่วนตำบล และการสั่งเลื่อนเงินเดือน ตามประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับการเลื่อนเงินเดือนพนักงานครูและบุคลากรทางการศึกษาองค์การบริหารส่วนตำบล พ.ศ. 2562 ลงวันที่ 3 พฤษภาคม พ.ศ. 2562

9.2 การแต่งตั้งคณะกรรมการกลั่นกรองการประเมินผลการปฏิบัติราชการพนักงานครูและบุคลากรทางการศึกษาองค์การบริหารส่วนตำบล ตามประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับประเมินผลการปฏิบัติราชการพนักงานครูและบุคลากรทางการศึกษาองค์การบริหารส่วนตำบล พ.ศ. 2562 ลงวันที่ 3 พฤษภาคม พ.ศ. 2562

9.3 การแต่งตั้งคณะกรรมการเตรียมความพร้อมและพัฒนาอย่างเข้ม และออกคำสั่งแต่งตั้งครูผู้ช่วย ครูผู้ดูแลเด็ก และหัวหน้าศูนย์พัฒนาเด็กเล็ก ผู้นั้นให้ดำรงตำแหน่งครู ตามประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับการเตรียมความพร้อมและพัฒนาอย่างเข้มข้าราชการครูองค์การบริหารส่วนตำบล ที่ดำรงตำแหน่งครูผู้ช่วย ครูผู้ดูแลเด็ก และหัวหน้าศูนย์พัฒนาเด็กเล็ก ก่อนแต่งตั้งให้ดำรงตำแหน่งครู พ.ศ. 2562 ลงวันที่ 3 พฤษภาคม พ.ศ. 2562

9.4 การแต่งตั้งคณะกรรมการประเมินด้านวินัย คุณธรรม จริยธรรมและจรรยาบรรณวิชาชีพ ด้านคุณภาพการปฏิบัติงาน และด้านผลงานที่เกิดจากการปฏิบัติหน้าที่และออกคำสั่งแต่งตั้งให้พนักงานครูองค์การบริหารส่วนตำบลให้มีหรือเลื่อนวิทยฐานะ ตามประกาศคณะกรรมการกลางพนักงานเทศบาล เรื่อง หลักเกณฑ์และเงื่อนไขการประเมินผลงานพนักงานครูและบุคลากรทางการศึกษาเทศบาล เพื่อให้มีหรือเลื่อนวิทยฐานะ ลงวันที่ 5 มกราคม พ.ศ. 2550

สำหรับกรณีการต่อสัญญาจ้างพนักงานจ้างในศูนย์พัฒนาเด็กเล็ก ตำแหน่งผู้ช่วยหัวหน้าศูนย์พัฒนาเด็กเล็ก ผู้ช่วยครูผู้ดูแลเด็ก ผู้ดูแลเด็ก (ทักษะ) และผู้ดูแลเด็ก (ทั่วไป) ต้องได้รับความเห็นชอบจากคณะกรรมการพนักงานส่วนตำบลก่อน หากจำนวนเด็กลดลงไม่เป็นไปตามประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับการกำหนดจำนวนตำแหน่งพนักงานครูองค์การบริหาร ส่วนตำบล ในศูนย์พัฒนาเด็กเล็กองค์การบริหารส่วนตำบล พ.ศ. 2558 ส่งผลให้ภารกิจหมดไป ให้ปลัดองค์การบริหารส่วนตำบลผู้ปฏิบัติหน้าที่ของนายกองค์การบริหารส่วนตำบล พิจารณาไม่ต่อสัญญาจ้างพนักงานจ้างได้โดยความเห็นชอบของคณะกรรมการพนักงานส่วนตำบล

/10. กรณี...

- 5 -

10. กรณีพนักงานส่วนตำบลถูกกล่าวหาว่ากระทำผิดวินัย ปลัดองค์การบริหารส่วนตำบล ผู้ปฏิบัติหน้าที่ของนายกองค์การบริหารส่วนตำบล สามารถดำเนินการทางวินัยกับพนักงานส่วนตำบลผู้นั้นได้ ตามประกาศคณะกรรมการพนักงานส่วนตำบล เรื่อง หลักเกณฑ์และเงื่อนไขในการสอบสวน การลงโทษทางวินัย พ.ศ. ๒๕๕๘ และที่แก้ไขเพิ่มเติมถึงปัจจุบัน

สำหรับกรณีปลัดองค์การบริหารส่วนตำบล ผู้ปฏิบัติหน้าที่ของนายกองค์การบริหาร ส่วนตำบล ถูกกล่าวหาว่ากระทำความผิดทางวินัย จะไม่สามารถออกคำสั่งแต่งตั้งคณะกรรมการสอบสวน หรือออกคำสั่งลงโทษทางวินัยตนเองได้ เนื่องจากเป็นคู่กรณีอันต้องห้ามตามพระราชบัญญัติวิธีปฏิบัติราชการทางปกครอง พ.ศ. ๒๕๓๙ มาตรา ๑๓ (๑) จึงต้องให้รองปลัดองค์การบริหารส่วนตำบลหรือพนักงานส่วนตำบล ซึ่งเป็นผู้รักษาราชการแทนปลัดองค์กรปกครองส่วนตำบลเพื่อปฏิบัติหน้าที่ของนายกองค์การบริหารส่วนตำบล เป็นผู้ออกคำสั่งแต่งตั้งคณะกรรมการสอบสวนหรือออกคำสั่งลงโทษทางวินัยปลัดองค์การบริหารส่วนตำบล โดยถือปฏิบัติตามหนังสือสำนักงาน ก.จ., ก.ท. และ ก.อบต. ที่ มท 0809.6/ว 46 ลงวันที่ 11 สิงหาคม 2559 โดยอนุโลม ทั้งนี้ ผู้ปฏิบัติหน้าที่ของนายกองค์การบริหารส่วนตำบลดังกล่าวไม่ต้องขอให้คณะกรรมการพนักงานส่วนตำบลพิจารณาคัดเลือกกรรมการสอบสวนก่อนแต่อย่างใด เนื่องจากกรณีดังกล่าวไม่ใช่เรื่อง ที่นายกองค์การบริหารส่วนตำบลเป็นคู่กรณีกับผู้ถูกสอบสวนหรือถูกกล่าวหาว่ากระทำความผิดร่วมตามนัยมาตรฐานทั่วไปเกี่ยวกับวินัยและการรักษาวินัยและการดำเนินการทางวินัย พ.ศ. ๒๕๕๘ ข้อ ๔๙ วรรคสี่

จึงเรียนมาเพื่อโปรดทราบ

# ขอแสดงความนับถือ

สันติธร ยิ้มละมัย

(นายสันติธร ยิ้มละมัย)

รองอธิบดีกรมส่งเสริมการปกครองท้องถิ่น

เลขานุการ ก.อบต.

สำนักพัฒนาระบบบริหารงานบุคคลส่วนท้องถิ่น

กลุ่มงานมาตรฐานทั่วไปการบริหารงานบุคคลส่วนท้องถิ่น

โทร. ๐ ๒๒๔๑ ๙๐๐๐ ต่อ ๔๒๑3

ผู้ประสานงาน นายจิรพัฒน์ น้อยเพ็ง 08 5121 3768